Line Barfod (EL), 2009-04-24:
Jeg tror, vi alle sammen har det sådan, at vi, når vi hører om nogle, der har gjort noget ved børn, har lyst til at gøre de værste ting ved dem.
Men det er jo netop derfor, vi har indrettet os i et retssamfund, hvor man ikke handler i affekt, men har tid til at tænke over, hvad det så skal være for en straf, der er passende i et retssamfund, og hvor man har nogle love og regler, der skal sikre, at der er en human behandling af mennesker, også selv om vi synes, at det, de har gjort, er noget af det værste, man overhovedet kan forestille sig.
Det synes jeg er vigtigt at holde fast i.
Jeg synes også, det et vigtigt at holde fast i, at vi har nogle regler om prøveløsladelse, vi har behandlingstilbud osv., sådan som der også er blevet redegjort for her.
Jeg synes, at det, der helt har manglet i debatten - det er ikke en del af det her forslag, men det er væsentligt at diskutere - er, hvad der er af behandlingstilbud uden for Kriminalforsorgen.
For vi skulle jo gerne undgå, at det kommer dertil, at der bliver begået overgreb på børn.
Der mangler der stadig væk meget, før vi er i en situation, hvor folk - lige så snart de oplever, at de har nogle problemer; de har noget, de kunne have behov for behandling for - så også kan komme til at få behandling med det samme.
Jeg mener, at der er et stort behov for at sætte ind der, og jeg håber meget, at Dansk Folkeparti vil være med til at presse på for, at vi faktisk skal have sexologiske klinikker, hvor man kan komme til med det samme, og hvor der er den fornødne behandlingskapacitet til, at folk kan få behandling, når de henvender sig, og kan få hjælp til at finde ud af, hvordan de kan have et seksualliv, som ikke har noget at gøre med børn, men hvor de på andre måder kan få et almindeligt sexliv.
Jeg tror, det kunne være langt bedre at bruge kræfterne på at forebygge, at der kommer overgreb på børn, i stedet for at komme med det her beslutningsforslag om noget, som allerede foregår.
Eller hvor man vil gå langt ud over, hvad vi normalt vil acceptere i et retssamfund som det danske, og begynde at tvangsbehandle folk, ud over at jeg er enig med også tidligere ordførere i, at det ikke hjælper særlig meget at tvangsbehandle folk, hvis vi snakker om, at vi gerne vil have dem til at ændre adfærd.
Så kan man selvfølgelig gå ind og sige, at vi skal kastrere folk.
Det mener jeg altså vi har forladt for flere år siden i Danmark, og at vi ikke længere ønsker, at man bruger den type straf.
Og i forhold til at tvangsmedicinere ved tvangsmæssigt at bruge den medicinske kastration mener jeg også, at der er voldsomme etiske problemer, hvilket også andre har været inde på under debatten.
Så jeg mener, det er rigtig vigtigt, at der er behandlingstilbud nok inden for kriminalforsorgen, at man ser meget nøje på prøveløsladelserne - det er det, jeg har forstået man gør i dag - og at vi så ser på alt det, der foregår uden for Kriminalforsorgen, hvilket trods alt er det allervigtigste, hvis vi skal forebygge, at der sker overgreb på børn, og sikre, at der dér kommer behandlingskapacitet nok, og der sikre, at der er den fornødne hjælp til børn.
Jeg håber så også, at Dansk Folkeparti vil støtte det forslag, som jeg har på om et par uger, om at lave Barnets Hus i Danmark, hvor vi sikrer, at lige så snart der er mistanke om, at der bliver begået overgreb mod et barn, kommer det hen og får en god behandling med det samme, bliver undersøgt, det hele bliver afklaret, så man så hurtigt som muligt kan tage hånd om barnet på barnets præmisser og hjælpe dem, for det er der også behov for.